text: Legoland i Billund udvides for 85 millioner kroner
  11 september 2015 kl. 11.21
  Næste år udvider Legoland-parken i Billund med mere end 5000 kvadratmeter, hvor et helt nyt land i løbet af vinteren vil skyde op. Udvidelsen koster 85 millioner kroner og er den største investering i parkens historie.
  Det oplyser Legoland i en pressemeddelelse fredag, hvor man også inviterer til pressemøde på torsdag, hvor detaljerne om udvidelsen bliver lagt frem.
  Indtil da vil Legoland kun oplyse, at omdrejningspunktet bliver en af de mest populære og succesfulde produktlinjer, som Lego har lavet til dato. Det kommer til at sætte sit præg på både parken og ikke mindst på Hotel Legoland.
  Nøgleordene i årets nyhed er aktivitet, teamwork og det nye område udstyres med den mest gennemførte Lego-tematisering i Legoland-parken nogensinde.
  Det bliver den største investering i Legolands historie på 85 millioner kroner - og det skal være til at gøre det endnu mere attraktivt for danske og udenlandske familier at vælge Legoland som feriemål i fremtiden.
  